朝日
作者：郭印
朝代：宋

paragraphs: 雞號出郊坰，殘月猶未沒。
東方迤邐明，林表上初日。
團圓狀車盖，光射半天赤。
我時決兩眥，喜極還歎息。
邇來天令乖，宇宙秋霖積。
陰霾翳扶桑，不放翔陽逸。
行者厭泥塗，耕者憂稼穡。
官卑何所爲，坐視空戚戚。
金烏忽飛曉，光曜宛如昔。
須臾一鏡昇，煙霧眇無迹。
八紘頓清明，萬象趨烜赫。
人情絕愁歎，熙熙遍阡陌。
無端南山雲，尚恐復蒸欝。
安得大力士，長挽羲和出。